Rossiyada MTSning asosiy aksiyadori, milliarder Vladimir Yevtushenkovga nisbatan ochilgan jinoiy ish to‘xtatildi

Rossiyaning “Sistema” AMK majoritar aksiyadori va direktorlar kengashi raisi Vladimir Yevtushenkovga nisbatan ochilgan jinoiy ish to‘xtatildi. Bu haqda “RIA Novosti” xabar bermoqda.

“Sistema’ AMK majoritar aksiyadori va direktorlar kengashi raisi Vladimir Yevtushenkovga nisbatan Boshqirdiston Respublikasi yoqilg‘i-energetika majmuiga kiruvchi korxonalar aksiyalarini xarid qilish holati yuzasidan ochilgan jinoiy ish tarkibida jinoyat alomatlari bo‘lmagani sababli to‘xtatildi”, — deyiladi kompaniya tomonidan tarqatilgan xabarda.
Eslatib o‘tamiz, Rossiya Tergov qo‘mitasi o‘tgan yil sentabrida MTSning asosiy aksiyadori, mamlakatning eng boy biznesmenlari qatoriga kiruvchi Vladimir Yevtushenkovga nisbatan ayblov e’lon qilgan va milliarder ma’lum muddat uy qamog‘ida saqlangandi.